Diari Oficial de la Generalitat Valenciana


Sumari del DOGV 6519, del 12-05-2011 (2011/5249)

RESOLUCIÓ de 5 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Conselleria de Sanitat, l'Agència Valenciana de Salut i AstraZeneca Farmacèutica Spain, SA, per establir el marc d'activitats de cooperació en matèria sanitària.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6519

Data del DOGV
:   12-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/5249


Data del document
:   05-05-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 5 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni marc de col·laboració entre la Conselleria de Sanitat, l'Agència Valenciana de Salut i AstraZeneca Farmacèutica Spain, SA, per establir el marc d'activitats de cooperació en matèria sanitària. [2011/5249]  
La Conselleria de Sanitat, l'Agència Valenciana de Salut i AstraZeneca Farmacéutica Spain, SA. han subscrit, després de la tramitació prèvia reglamentària, el 21 de març de 2011, un Conveni marc de col·laboració, per establir el marc d'activitats de cooperació en matèria sanitària.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0447/2011, i que figura com a annex d'esta resolució.  
  
València, 5 de maig de 2011.- La directora general del Secretariat del Consell: Mª Teresa Lleó Alonso.  
  
  
Conveni marc de col·laboració entre la Conselleria de Sanitat de la Generalitat, l'Agència Valenciana de Salut i AstraZeneca Farmacéutica Spain, SA, per a establir el marc d'activitats de cooperació en matèria sanitària  
  
València, 21 de març de 2011  
  
Reunits  
D'una part, Manuel Cervera Taulet, en la seua condició de conseller de Sanitat de la Generalitat, d'acord amb el que disposen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat per Decret del Consell 120/2007, de 27 de juliol i en la seua condició de president del Consell d'Administració de l'Agència Valenciana de Salut, en representació de la mateixa, d'acord amb la delegació de competències aprovada per Acord d'1 de febrer de 2007, del dit Consell d'Administració, publicat en el Diari Oficial de la Comunitat Valenciana núm. 5.453, de 19 de febrer de 2007, i facultat per a la firma del present conveni per Acord del Consell de data 18 de març de 2011, de conformitat amb l'article 21.f) de la Llei 5/1983.   
  
I, d'una altra part, Paul Hudson, en qualitat d'administrador únic d'AstraZeneca Farmacéutica Spain, SA, amb domicili en carrer Serrano Galvache, 56 parc Nord Edifici Roble, 28416 Madrid i amb CIF F 97790308, que actua en nom i representació d'esta empresa, en virtut d'apoderament elevat a públic segons nomenament protocol·litzat amb data 29 de setembre de 2008 davant del notari de Barcelona Carlos Masia Martí número 922 del seu protocol, inscrita en el Registre Mercantil de Madrid al tom 20.388, foli 224, secció 8, full M-170440, inscripció 35.  
Les parts reunides es reconeixen plena capacitat per a subscriure este conveni, i  
  
Manifesten  
I. Que correspon a la Conselleria de Sanitat la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta Comunitat Autònoma en els articles 49.11 i 54 de l'Estatut d'Autonomia, sent un dels principis rectors que presidix tota la seua actuació el de millorar, dia a dia, la qualitat de les prestacions d'atenció sanitària del Sistema de Salut de la Comunitat Valenciana entenent per tals el conjunt de servicis preventius, assistencials i de promoció i manteniment de la salut dirigits als ciutadans.  
  
En este sentit, és l'Agència Valenciana de Salut la que, de conformitat amb el que establix la Llei 3/2003, de 6 de febrer, d'Ordenació Sanitària de la Comunitat Valenciana, té atribuïdes les competències en matèria de sanitat i assistència sanitària a la dependència.  
  
II. Que AstraZeneca és un laboratori farmacèutic que presta el seu suport a la investigació i el desenrotllament en l'àmbit de les Ciències de la Salut i, més concretament, desenrotlla accions dirigides a l'adequat coneixement i control de la diabetis i malalties cardiovasculars, malalties del sistema nerviós central, malalties oncològiques, urològiques i respiratòries, en especial asma i malaltia pulmonar obstructiva crònica (MPOC); tant per mitjà de la realització d'estudis epidemiològics de gran envergadura com en la investigació i desenrotllament de teràpies que permeten l'abordatge integral del pacient que curse dins de les esmentades patologies. Arreplegant els reptes plantejats en el Pla de Salut de la Comunitat Valenciana i a plans específics com el pla de la diabetis i el pla de prevenció de malalties cardiovasculars, en el sentit de la necessària participació de tots per aconseguir l'objectiu proposat - que no és un altre que l'optimització del control dels pacients i amb això contribuir a millorar la qualitat de vida dels ciutadans - manifesta la seua disposició a participar en la consecució de l' objectiu.  
  
III. Que per a millorar la qualitat de les prestacions d'atenció sanitària, els poders públics han d'impulsar la col·laboració i cooperació amb les entitats privades que tinguen entre els seus objectius la innovació, la investigació i la promoció de la salut, principi reconegut en la pròpia Llei 16/2003, de 28 de maig, de Cohesió i Qualitat del Sistema Nacional de Salut, constituint este conveni marc un pas més per a aconseguir l'objectiu.  
  
IV. Que es produïx una confluència en els seus objectius i que l'establiment d'una col·laboració entre les parts en matèries d'investigació, prevenció i promoció de la salut, redundarà en una millora significativa de la qualitat de la salut de la població a la Comunitat Valenciana, i en última instància, contribuirà a promoure el benestar físic i psíquic de les persones i a millorar la qualitat de vida dels ciutadans.  
  
V. Que estan decidides a establir i intensificar relacions de col·laboració i cooperació, i particularment, subscriure convenis específics de col·laboració, com a canal operatiu idoni per a la consecució dels seus fins comuns, sobre la base del principi de respecte a l'autonomia de la voluntat de les parts com a criteri rector per a l'èxit d'una fructífera cooperació.  
Per tot això que s'ha exposat, les parts acorden subscriure el present conveni que estarà sotmés a les següents:  
  
Clàusules  
  
Primera. Objecte del conveni  
És objecte del present conveni l'establiment d'un marc comú de col·laboració entre la Conselleria de Sanitat de la Generalitat Valenciana, l'Agència Valenciana de Salut i AstraZeneca, SA, en aquelles activitats que contribuïsquen, directament o indirectament, a una millora de la qualitat de les prestacions d'atenció sanitària del Sistema de Salut de la Comunitat Valenciana, i per tant, a una millora de la qualitat de vida de la seua població. Ambdós parts reconeixen la importància d'unir esforços i capacitats, en el marc d'una col·laboració institucional, per un període previst inicialment de 2 anys, que permeta desenrotllar i potenciar accions complementàries a les previstes en l'àmbit de la qualitat assistencial, ús racional de medicaments, investigació sanitària i biomèdica i implantació de guies de pràctica clínica, especialment en les àrees de malaltia pulmonar obstructiva crònica (MPOC) i Asma, malalties mentals, càncer de pulmó no microcític i pacients d'alt risc cardiovascular i metabòlic.   
  
Segona. Compromisos  
1. El present conveni marc es desenrotllarà per mitjà de la subscripció de convenis específics de col·laboració, entre totes les parts sotasignades o alguna d'elles, segons l'objecte de cada conveni. Els convenis específics hauran de contemplar, entre altres, l'objecte del conveni, les obligacions de les parts, descripció de les actuacions, finançament, forma de pagament i duració del conveni específic. Les propostes de convenis específics seran estudiades, i n'informarà, la Comissió de Seguiment del present conveni marc abans de ser sotmeses a l'aprovació de les parts. La Conselleria de Sanitat i l'Agència Valenciana de Salut, en els seus respectius àmbits d'actuació i com a conseqüència d'eixa participació prevista, hauran d'incorporar junt amb el seu logotip el d'AstraZeneca SA., donant a conéixer la procedència dels fons obtinguts, en tots aquells actes públics i/o privats relacionats amb cada un dels projectes, així com en els materials que, derivats dels mateixos, foren generats per a la seua pública posada en coneixement.  
  
2. Presentar en roda de premsa l'actual acord de col·laboració.  
3. Les activitats objecte de col·laboració entre la Conselleria de Sanitat, l'Agència Valenciana de Salut i AstraZeneca, SA, seran:  
a) Col·laboració en els programes per al control i l'abordatge global de pacients amb patologies incloses en el Pla de Salut de la Comunitat Valenciana, a través d'activitats formatives per a professionals sanitaris i a través de projectes d'investigació i de millora de l'assistència sanitària.   
b) Col·laboració en la realització d'estudis qualitatius, fòrums de discussió i projectes d'investigació en les àrees assenyalades.   
c) Col·laboració en programes arreplegats en el Pla de Salut de la Comunitat Valenciana, així com plans específics com el Pla de Diabetis, Pla de Salut Cardiovascular, Pla de Salut Mental, Pla Oncològic de la Comunitat Valenciana i altres que pogueren desenrotllar-se.  
d) Qualsevol altra activitat que en el si de la Comissió de Seguiment es propose, per incidir directament o indirectament en la millora de la salut.  
  
Tercera. Comissió de seguiment  
1. A fi de garantir el compliment d'este conveni de col·laboració, es crea una comissió de seguiment integrada per quatre membres, dos en representació de la Conselleria de Sanitat i Agència Valenciana de Salut i dos en representació d'AstraZeneca, SA.  
2. La comissió de seguiment pot reunir-se amb caràcter anual i sempre que ho sol·licite qualsevol de les parts. Està comissió té com a funcions la proposta, seguiment i control de les actuacions.  
  
  
Quarta. Aportacions econòmiques  
El present conveni marc de col·laboració no comporta cap aportació econòmica per a les parts. Les aportacions econòmiques pels costos que genere la col·laboració de les parts les avaluaran i acordaran per a cada un dels convenis específics que es formalitzen.  
  
  
Quinta. Propietat intel·lectual  
La propietat intel·lectual derivada dels treballs que es duguen a terme amb motiu del present conveni romandrà subjecta a les disposicions legals i als acords a què arriben expressament les parts. Pel que fa als drets inherents a l'autoria, se n'atorgarà el reconeixement a qui haja intervingut en l'execució dels treballs mencionats i tindrà el dret moral d'autor.  
  
  
Sexta. Vigència  
La duració del present conveni marc de col·laboració és de dos anys a partir de la data de la firma, i es prorroga tàcitament per períodes iguals, excepte si hi ha una denúncia per part de qualsevol de les parts feta amb una antelació mínima d'un mes.  
  
Sèptima. Resolució  
Són causes de resolució del present conveni marc l'acord mutu de les parts, així com l'incompliment, si el denuncia qualsevol de les parts sotasignades amb una comunicació fefaent feta com a mínim amb dos mesos d'antelació.   
  
Huitena. Règim aplicable i jurisdicció  
El present conveni té naturalesa administrativa i les qüestions litigioses a què en done lloc la interpretació i el compliment i que no haja pogut resoldre la comissió de seguiment queden sotmeses al coneixement i la resolució de la jurisdicció contenciosa administrativa.  
  
I, en prova de conformitat amb el que exposa i acorda, firmen el present conveni marc de col·laboració en triple exemplar al lloc i en la data assenyalats en l'encapçalament.  
  
El conseller de Sanitat i president del Consell d'Administració de l'Agència Valenciana de Salut: Manuel Cervera Taulet.  
  
El president d'AstraZeneca: Paul Hudson.